KOMISIJOS ATASKAITA EUROPOS PARLAMENTUI IR TARYBAI ANTROSIOS KARTOS ŠENGENO INFORMACINĖS SISTEMOS (SIS II) KŪRIMO PAŽANGOS ATASKAITA 2011 m. liepos–gruodžio mėn. /* COM/2012/0334 final */





TURINYS 1........... Įžanga............................................................................................................................ 3 2........... Projekto įgyvendinimo pažanga....................................................................................... 3 2.1. Ataskaitiniu laikotarpiu padarytos pažangos apžvalga.............................................................. 3 2.2. Projekto užbaigimo techninis pagrindas................................................................................... 4 2.3. Pasirengimas antrojo etapo bandymui..................................................................................... 4 2.4. Pasirengimas išsamiam bandymui............................................................................................ 5 2.5. Pasirengimas perėjimui........................................................................................................... 6 2.6. SIS II tinklas.......................................................................................................................... 7 2.7. Operacijų valdymas............................................................................................................... 7 2.8. Saugumas.............................................................................................................................. 8 3........... Valdymas....................................................................................................................... 8 3.1. Finansiniai aspektai................................................................................................................ 8 3.2.1. Bendro projekto valdyba (BPV)......................................................................................... 9 3.2.2. SIS-VIS komitetas (SIS II)............................................................................................... 10 3.2.3. Planavimas ir koordinavimas nacionaliniu lygmeniu............................................................. 10 3.2.4. Taryba.............................................................................................................................. 10 3.2.5. Europos Parlamentas........................................................................................................ 10 4........... Kito ataskaitinio laikotarpio prioritetai........................................................................... 10 5........... Išvados........................................................................................................................ 10 1. Įžanga Šioje pažangos ataskaitoje aprašoma, koks darbas, kuriant antrosios kartos Šengeno informacinę sistemą (SIS II) ir rengiantis pereiti iš SIS 1+ į SIS II, buvo atliktas per antrąjį 2011 m. pusmetį. Ataskaita teikiama Tarybai ir Europos Parlamentui pagal 2008 m. spalio 24 d. Tarybos reglamento (EB) Nr. 1104/2008[1] ir 2008 m. spalio 24 d. Tarybos sprendimo 2008/839/TVR[2] dėl perėjimo iš Šengeno informacinės sistemos (SIS 1+) į SIS II 18 straipsnį. 2. Projekto įgyvendinimo pažanga 2.1. Ataskaitiniu laikotarpiu padarytos pažangos apžvalga 2010 m. pabaigoje ir pirmąjį 2011 m. pusmetį veikla buvo aktyviai vykdoma ir centrinės SIS II, ir valstybių narių lygmenimis – įdiegtos techninės centrinės sistemos ir nacionalinių sistemų sąveikos valdymo specifikacijos. Tai buvo būtina atlikti, kad būtų galima baigti rengti techninius projekto elementus. 2011 m. antrąjį pusmetį atliekant intensyvius centrinės ir nacionalinių sistemų suderinamumo bandymus nuolat daryta pažanga. Kaip ir kitų panašaus pobūdžio IT projektų atveju, per tokius intensyvius bandymus nustatyta įvairių problemų tiek centriniu, tiek nacionaliniu lygmenimis. Problemos susijusios su trimis svarbiais aspektais: i) nacionaliniu lygmeniu kai kurios valstybės narės patyrė problemų ar vėlavimų atlikdamos savo sistemų išplėstinius atitikties bandymus. Siekiant skirti daugiau laiko bandymams arba atsižvelgiant į tai, kad išplėstiniai atitikties bandymai pradėti vėliau, buvo pratęsti šių bandymų tvarkaraštyje nustatyti terminai; ii) centriniu lygmeniu ilgiau, nei iš pradžių planuota, užtruko centrinės sistemos parengiamieji bandymai, kuriuose valstybės narės nedalyvavo. Tačiau jau netrukus poveikis bendram tvarkaraščiui nebuvo juntamas; iii) SIS II projektui Prancūzijos duomenų centro Strasbūre (C.SIS) nebuvo skirta pakankamai išteklių, tai sukėlė ilgas diskusijas dėl 2009 m. birželio 4 d. Tarybos išvadose nurodytų SIS 1+ bandymo priemonių, susijusių su antrojo etapo bandymu, parengimo ir patvirtinimo laiku. Šis klausimas kėlė susirūpinimą, nes dėl jo gali būti vėluojama pagal bendrą tvarkaraštį ir to vėlavimo nebūtų galima kompensuoti arba gali prireikti atsisakyti SIS 1+ priemonių. Siekdama spręsti šias problemas, Komisija dirbo su valstybių narių ekspertais Bendro projekto valdyboje (BPV) ir SIS-VIS komitete, kad nustatytų vėlavimo poveikio sušvelninimo priemonę ir kad, be kita ko, projekto suinteresuotosios šalys galėtų užtikrinti, jog sistema pradėtų veikti 2013 m. pirmąjį ketvirtį. Didžioji dauguma valstybių narių šiai poveikio sušvelninimo priemonei pritarė. 2.2. Projekto užbaigimo techninis pagrindas Bandymai Iki šio ataskaitinio laikotarpio pradžios, įgyvendinant SIS II projektą pasiektas toks projekto etapas, kai galima atlikti įvairius išsamius bandymus, siekiant patvirtinti, kad tiek nacionalinės, tiek centrinės sistemos veikia stabiliai ir tinkamai, taip pat patvirtinti jų veiklos rezultatus. Pagal pasirinktą metodą nacionalinių ir centrinių sistemų komponentai visų pirma bandomi atskirai (šiuo ataskaitiniu laikotarpiu), o vėliau – kartu (kitu ataskaitiniu laikotarpiu). Įdiegusios būtinus techninius atnaujinimus nacionaliniu lygmeniu, valstybės narės per išplėstinius atitikties bandymus ėmėsi tikrinti, ar nacionalinės sistemos atitinka SIS II specifikacijas. Kadangi šis bandymo etapas vyko lėčiau, nei numatyta pagal bendrą tvarkaraštį, tolesni nacionaliniai bandymai bus atliekami 2012 m. Be to, kilus sutartinių ir techninių problemų nacionaliniu lygmeniu dvi valstybės narės negalėjo bandymų pradėti 2011 m. Siekdama išvengti tokių vėlavimų, Komisija ėmėsi dinamiškai skirstyti bandymams skirtą laiką ir leisdavo valstybėms narėms naudotis bandymų aplinka, vos tik atsirasdavo tokia galimybė. Nors 2011 m. pabaigoje nebuvo manoma, kad dėl išplėstinių atitikties bandymų vėlavimo kils problemų įgyvendinti projektą, visos valstybės narės šiuos bandymus turi baigti iki 2012 m. gegužės 24 d., kad išsamų bandymą būtų galima pradėti bendrame tvarkaraštyje nustatytu laiku. Tuo pačiu laikotarpiu buvo numatyta atlikti parengiamuosius bandymus (centrinės sistemos parengiamieji bandymai, kuriuose valstybės narės nedalyvauja). Šie bandymai turėjo būti atlikti iki rugsėjo mėn. pabaigos, bet jų tvarkaraštis buvo patikslintas, o bandymai baigti iki 2011 m. gruodžio 14 d. Vėluota dėl centrinės stoties ir atsarginės centrinės stoties sąsajos problemų, dėl kurių sulėtėjo duomenų keitimasis tarp dviejų stočių ir jų sinchronizacija ir tai neigiamai paveikė veiklos rezultatus. Šiam trikdžiui pašalinti reikėjo techninių pakeitimų. Atlikus pakeitimus užtikrinta, kad centrinės stoties gedimo atveju, atsarginėje centrinėje stotyje būtų tokie patys duomenys, kokie yra centrinėje stotyje. Dėl šių pakeitimų pobūdžio nepakito sistemos techniniai reikalavimai, be kita ko, susiję su prieinamumu, atsparumu ir veiklos rezultatais, ir nebuvo poveikio nacionalinėms sistemoms. Vėlesniu etapu numatoma atlikti tolesnius centrinės sistemos parengiamuosius bandymus, kuriuose dalyvaus kelios valstybės narės (centrinės sistemos parengiamieji bandymai, kuriuose dalyvauja valstybės narės). Juos planuojama pradėti 2012 m. sausio 16 d. ir tęsti visą pirmąjį 2012 m. ketvirtį. Visų aštuonių dalyvaujančių valstybių narių pažanga, padaryta atliekant atitikties bandymus, buvo gera (tai buvo išankstinė sąlyga, kad būtų leidžiama dalyvauti kitame bandymų etape) ir nekilo abejonių, kad centrinės sistemos parengiamuosius bandymus, kuriuose dalyvauja valstybės narės, bus galima pradėti laiku. Minėtų vėlavimų tiek valstybių narių, tiek centriniu lygmenimis poveikis projekto tvarkaraščiui nebuvo juntamas. Komisija kartu su Tarybai pirmininkaujančia valstybe nare ir BPV nustatė būdus, kaip sušvelninti vėlavimų poveikį, jį pašalinti ar kompensuoti, siekiant užtikrinti, kad SIS II pradėtų veikti nustatytu laiku. 2.3. Pasirengimas antrojo etapo bandymui Prieš antrojo etapo bandymą aktyviai imtasi parengiamųjų darbų keliose veiklos srityse. Visų pirma nustatyta, kad informacinis dokumentas, kuriame pateikiama išsami informacija apie bandymų atvejus, turi būti parengtas 2012 m. pradžioje. Atsižvelgdama į tai, kad buvo patvirtinti bandymų rezultatai, ir į 2009 m. birželio mėn. Tarybos išvadas, 2011 m. gegužės mėn. atitinkama Tarybos darbo grupė įgaliojo SIS 1+ rangovus ir Prancūzijos valdžios institucijas vykdyti reikiamus darbus ir užtikrinti, kad C.SIS vertinimo priemonės būtų patvirtintos ir jomis būtų galima naudotis atliekant bandymą. 2011 m. rugsėjo mėn. Prancūzija (C.SIS) ir SIS 1+ rangovai darbo grupės posėdyje pranešė, kad negalės patvirtinti ar taikyti antrojo etapo bandymui reikalingų priemonių pagal bendrą tvarkaraštį nustatytu laiku ir jame nustatyta apimtimi. Tarybai pirmininkaujanti valstybė narė ir Komisija surengė kelis techninio pobūdžio susitikimus su C.SIS ir SIS 1+ rangovais, kad nustatytų konkrečius šios problemos sprendimo būdus, ir šį klausimą aptarė Tarybos darbo grupėje. Atsižvelgdami į tai, kad SIS 1+ priemonės neparengtos, Komisija ir valstybių narių ekspertai nagrinėjo visus galimus šios problemos sprendimo būdus. Didžioji dauguma pritarė galimybei naudoti esamas SIS II priemones (t. y. dvi bandymų priemones, kurias SIS II projektui parengė pagrindinis už sistemos sukūrimą atsakingas rangovas ir kokybės užtikrinimo rangovas). Reikia pabrėžti, kad šios SIS II priemonės, kartu su SIS 1+ priemonėmis, buvo aiškiai nurodytos 2009 m. birželio mėn. Tarybos išvadose ir jau buvo sėkmingai naudotos atliekant pirmojo etapo bandymus. Be to, šiuo sprendimu taip pat numatyta, kad būsimi bandymų etapai ir susijusi veikla būtų pertvarkyti taip, kad nacionalinius bandymus būtų galima užbaigti iki 2012 m. gegužės mėn., o antrojo etapo bandymą pradėti 2012 m. balandžio mėn. Bendri projekto tikslai būtų geriausiai išsaugoti taikant šį sprendimo būdą: atliekant patikimus bandymus, užtikrinant, kad sistema pradėtų veikti 2013 m. pirmąjį ketvirtį ir nemažinant C.SIS skiriamų išteklių, kad būtų išvengta neigiamo poveikio SIS 1+. Šiam sprendimo būdui 2011 m. lapkričio 7 d. įvykusiame SIS-VIS komiteto posėdyje pritarė didžioji dauguma delegacijų. Tačiau, atsižvelgiant į tai, kad kai kurios valstybės narės toliau reiškė susirūpinimą, 2011 m. gruodžio 13 d. TVR tarybos posėdyje Komisija siekė sustiprinti bendrą interesą užtikrinti patikimą antrojo etapo bandymą, pakviesdama visas valstybes nares, kurios vis dar turi abejonių dėl SIS II priemonių specifikacijų ir patikimumo, dalyvauti jas tvirtinant. Vis dėlto Prancūzijos sukurtos SIS 1+ priemonės, jei jos bus parengtos naudoti, galės būti naudojamos vėlesniuose bandymuose. 2.4. Pasirengimas išsamiam bandymui Perėjimo teisės aktuose[3] nurodyta, kad išsamiu bandymu visų pirma patvirtinama, kad Komisija ir SIS 1+ dalyvaujančios valstybės narės užbaigė rengti technines priemones, būtinas SIS II duomenims tvarkyti, ir parodoma, kad SIS II veikimo lygis atitinka bent jau SIS 1+ veikimo lygį. Ataskaitiniu laikotarpiu šiuo klausimu vyko daug diskusijų ir buvo pradėtas rengti išsamaus bandymo planas. Šis planas bus nuodugniai peržiūrėtas ir patikslintas 2012 m. pirmąjį pusmetį, atsižvelgiant į tai, kad išsamus bandymas turi būti atliktas 2012 m. antrąjį pusmetį, prieš pradedant vykdyti su perėjimu susijusią veiklą. 2.5. Pasirengimas perėjimui Keitiklio bandymai Kad perėjimas iš SIS 1+ į SIS II būtų sėkmingas, bus įdiegta laikinoji perėjimo architektūra. Architektūra apims ir keitiklį, kuris sukurtas keisti duomenis dviem kryptimis – siunčiant juos iš dabartinės C.SIS į centrinę SIS II ir priešingai, ir užtikrinti, kad abi sistemos veiktų darniai, kol valstybės narės pereis iš vienos sistemos į kitą[4]. Tokia svarbi perėjimo architektūros sudedamoji dalis reikalauja išsamių bandymų. Jiems atlikti buvo reikalinga SIS 1+ bandymų aplinka. Atsižvelgiant į tai, kad C.SIS tokia aplinka nebuvo sukurta, kaip buvo numatyta iš pradžių, Komisija turėjo įsigyti naują aplinką ir užbaigti keletą bandymų bei patvirtinti jų rezultatus. 2011 m. spalio mėn. atlikti gamykliniai keitiklio tinkamumo bandymai buvo sėkmingi. Po šių bandymų, keitiklis įdiegtas Strasbūre ir išbandytas su SIS II (sistemos sprendimų bandymai– SIS II), numatoma atlikti tolesnius bandymus su SIS 1+. Be to, Komisija keitiklyje įdiegė būtinus SIS 1+ ryšių komponentus ir juos išbandė; tai buvo būtina padaryti prieš susiejant keitiklį su SIS 1+. Vyko parengiamieji darbai, kad 2012 m. pradžioje keitiklis būtų prijungtas prie bandymų aplinkos. 2012 m. pirmąjį pusmetį bus atliekami keitiklio bandymai su SIS 1+ (tinkamumo bandymai), siekiant 2012 m. vasarą keitiklį vienu metu išbandyti su abiem sistemomis. Taip rengiamasi bendriems bandymams su valstybėmis narėmis. Po bendrų bandymų kitas žingsnis bus duomenų perkėlimas iš SIS 1 į SIS II realiuoju laiku, kuris bus atliktas 2013 m. pradžioje. Perėjimo planavimas 2011 m. vasario 23 d. SIS-VIS komitetas pateikė palankią nuomonę dėl trijų svarbių dokumentų, skirtų pasirengti perėjimo veiklai, būtent: SIS II perėjimo plano, bandymų strategijos ir bandymų plano. Perėjimo planu siekiama patenkinti techninius valstybių narių poreikius, atsižvelgiant į tai, kokį techninį požiūrį jos vertina palankiausiai. Šis požiūris ne visiškai atitiko perėjimo teisės aktų nuostatas. Komisija ketina 2012 m. pradžioje pasiūlyti iš dalies pakeisti teisinį pagrindą, kad teisinės nuostatos būtų suderintos su šiuo techniniu požiūriu. Valstybėms narėms vis dar tenka didelė atsakomybė užtikrinti, kad dėmesys būtų skiriamas duomenų kokybei. Tiesą sakant, tik SIS 1+ duomenų kokybės taisykles atitinkantys duomenys gali būti perkelti į SIS II. Duomenys, kurie neatitinka SIS 1+ duomenų kokybės taisyklių, prieš pereinant į SIS II turi būti „išvalyti“, nes negalima perkelti formos reikalavimų neatitinkančių duomenų. 2011 m. antrąjį pusmetį toks duomenų išvalymas buvo Tarybai pirmininkavusios Lenkijos prioritetas. Specialiame posėdyje buvo pristatyti metodai, kuriuos taikė kelios valstybės narės atlikdamos šį svarbų darbą. Komisija glaudžiai bendradarbiauja su valstybėmis narėmis, rengdama perėjimo vadovą – rašytinį dokumentą, kuriame išsamiai aprašomi veiksmai, nustatyti perėjimo plane. Vadove bus apibrėžtos pareigos ir atsakomybė viso proceso metu ir pateiktas išsamus realių SIS duomenų perkėlimo tvarkaraštis. Vadovas pradėtas rengti 2011 m. gruodžio mėn. ir turi būti užbaigtas iki 2012 m. pabaigos. Darbo grupės posėdžiuose valstybės narės iškėlė SIRENE perėjimo klausimą. Kalbama apie valstybėse narėse veikiančių SIS 1+ SIRENE biurų sistemos pakeitimą jų naujomis SIS II SIRENE sistemomis. Perėjimo teisės aktuose nustatyta, kad SIS 1+ dalyvaujančios valstybės narės atlieka papildomos informacijos bandymus (funkcinius SIRENE bandymus)[5]. Komisija rėmė valstybes nares, kurios rengėsi peržiūrėti keitimosi duomenimis tarp SIRENE biurų technines specifikacijas; ši peržiūra turi būti atlikta 2012 m. pirmąjį pusmetį. 2.6. SIS II tinklas SIS II projekte numatyta sukurti tolimojo ryšio tinklą, atitinkantį prieinamumo, saugumo, geografinės aprėpties ir paslaugų lygio reikalavimus centrinių ir nacionalinių sistemų tarpusavio ryšiui užtikrinti. Operacijų vykdymo tikslais valstybės narės su tinklu sujungtos ir pagrindinėmis, ir atsarginėmis sąsajomis. Ataskaitiniu laikotarpiu buvo atnaujinta kelių valstybių narių atsarginių sąsajų veikla, siekiant pasirengti bandymams, per kuriuos pakaitomis prisijungiama prie centrinės ir atsarginių stočių. Šis veiklos atnaujinimo procesas bus tęsiamas ir 2012 m. SIS II pagrindiniuose teisės aktuose aprašyta ryšių infrastruktūra, skirta SIS II duomenims ir keitimuisi duomenimis tarp SIRENE biurų[6]. Valstybėms narėms patvirtinus SIS II SIRENE pašto tolesnio perdavimo funkcijos technines specifikacijas, Komisija užbaigė viešųjų pirkimų procedūras. Pašto tolesnio perdavimo funkcija bus įdiegta 2012 m. pirmąjį pusmetį, prieš valstybių narių papildomos informacijos bandymus. 2.7. Operacijų valdymas Remdamasi bendrais Tarybos ir Europos Parlamento pareiškimais patvirtinant SIS II ir VIS teisės aktus, 2009 m. birželio mėn. Komisija pasiūlė sukurti didelės apimties IT sistemų laisvės, saugumo ir teisingumo erdvėje operacijų valdymo agentūrą. Reglamentas, kuriuo įsteigiama agentūra, priimtas 2011 m. spalio 25 d.[7] 2012 m. gruodžio 1 d. agentūra pradės vykdyti savo įsipareigojimus, susijusius su VIS ir EURODAC operacijų valdymu, o su SIS II susijusius įsipareigojimus ji pradės vykdyti, kai tik ši sistema pradės veikti. Ateityje agentūrai taip pat galėtų būti patikėtos valdyti kitos didelės apimties IT sistemos laisvės, saugumo ir teisingumo erdvėje, jeigu tai bus numatyta atitinkamuose teisės aktuose. 2.8. Saugumas Ankstesniu ataskaitiniu laikotarpiu SIS-VIS komitetui buvo pristatyti tyrimo dėl papildomo SIS II tinklo saugumo rezultatai. Nustatytas techninis sprendimas, atitinkantis visus reikalavimus, ir pradėtas bandomasis projektas. Buvo įsigyta būtina įranga ir pirmasis etapas vykdytas 2011 m. spalio ir gruodžio mėn. kontroliuojamoje aplinkoje. Buvo patvirtintos visos tokio sprendimo įgyvendinimo techninės galimybės. Per kitą bandomojo projekto etapą bus atliktas papildomas bandymas, kuriam atlikti reikės trijų savanorių valstybių narių. Vokietija ir Austrija jau pasisiūlė dalyvauti, laukiama, kad pasisiūlytų dar viena valstybė narė. Bus siekiama užtikrinti, kad sistema atitiktų saugumo audito, kuris turi būti atliktas 2012 m. vasarą, reikalavimus. 3. Valdymas 3.1. Finansiniai aspektai SIS II biudžetas Iki ataskaitinio laikotarpio pabaigos Komisijos bendri biudžeto įsipareigojimai SIS II projektui nuo 2002 m. buvo 148 283 233 EUR. Sudarytos sutartys dėl įgyvendinamumo tyrimų, centrinės SIS II sukūrimo, aptarnavimo ir kokybės užtikrinimo, SIS II tinklo, pasirengimo operacijų valdymui Strasbūre, saugumo, pasirengimo biometrinių duomenų srityje, ryšių ir ekspertų komandiruočių išlaidų. Iš šios sumos 95 414 354 EUR faktiškai išmokėta 2002 m.–2011 m. gruodžio pabaigoje. Daugiausia išlaidų skirta kūrimui (52 336 641 EUR), tinklui (24 983 117 EUR), aptarnavimui ir kokybės užtikrinimui (9 492 497 EUR) bei pasirengimui operacijų valdymui Strasbūre ir Sankt Johane prie Pongau (7 077 303 EUR). Biudžeto vykdymas || 2002 m. – 2011 m. gruodžio mėn. || 2011 m. liepos– gruodžio mėn. EUR || Įsipareigojimai || Mokėjimai || Įsipareigojimai || Mokėjimai Kūrimas (HP/„Stéria“) || 80 593 047 || 51 072 141 || 134 184 || 16 204 913 Kūrimas („Atos“) || 3 535 041 || 1 264 500 || 3 535 041 || 1 264 500 Aptarnavimas ir kokybės užtikrinimas || 13 092 269 || 9 492 497 || 2 129 015 || 900 319 Tinklas || 38 526 008 || 24 983 117 || 6 150 053 || 3 462 496 Pasirengimas operacijų valdymui || 8 965 894 || 7 077 303 || 1 290 179 || 841 246 Saugumas || 1 358 310 || 217 712 || 4 027 || 0 Tyrimai ir (arba) konsultacijos || 961 131 || 942 261 || 0 || 0 Informacijos kampanija || 33 373 || 33 373 || 0 || 0 Ekspertų komandiruočių išlaidos || 1 203 286 || 316 577 || 0 || 79 711 Kita || 14 874 || 14 874 || 0 || 0 IŠ VISO: || 148 283 233 || 95 414 354 || 13 242 499 || 22 753 185 Papildomas valstybėms narėms skiriamas sistemos kūrimo nacionaliniu lygmeniu finansavimas 2010 m. spalio mėn. Taryba paragino Komisiją imtis būtinų veiksmų, kad valstybės narės galėtų naudotis Išorės sienų fondo lėšomis nacionalinių sistemų kūrimui užbaigti. Todėl pagal Išorės sienų fondo 2011 m. programą ištekliai buvo smarkiai perskirstyti ir skirti nacionaliniams SIS II projektams. Daugeliu atveju 2011 m. metinėse programose buvo galima atsižvelgti į SIS II reikalingų papildomų lėšų poreikius. Tačiau aštuoniose valstybėse narėse tai padaryti nebuvo galimybių dėl riboto jų Išorės sienų fondo asignavimų ir (arba) poreikio lėšas skirti kitiems svarbiems strateginiams prioritetams, numatytiems jų metinėse programose. Todėl buvo nuspręsta šiuos poreikius patenkinti iš Išorės sienų fondo lėšų, numatytų Bendrijos veiksmams. Iki 2011 m. pabaigos Komisija ir atitinkamos valstybės narės pasirašė visas dotacijų teikimo sutartis ir valstybėms narėms buvo išmokėta po 75 proc. joms skirtos dotacijos sumos. 3.2. Projekto valdymas 3.2.1. Bendro projekto valdyba (BPV) 2010 m. birželio 3 d. priimtais iš dalies pakeistais perėjimo teisės aktais Bendro projekto valdybai suteiktas oficialus patariamojo SIS II projektui paramą teikiančio organo, kuris padeda užtikrinti centrinio ir nacionalinių SIS II projektų nuoseklumą, statusas[8]. BVP neturi nei sprendimų priėmimo galių, nei įgaliojimų atstovauti Komisijai ar valstybėms narėms. Per šį ataskaitinį laikotarpį Bendro projekto valdyba posėdžiavo 20 kartų. 3.2.2. SIS-VIS komitetas (SIS II) Kuriant SIS II Komisijai padeda SIS-VIS komitetas. 2011 m. liepos–gruodžio mėn. įvyko penki SIS-VIS komiteto posėdžiai, kuriuose svarstyti SIS II techniniai klausimai. Buvo pritarta keliams su perėjimu ir bandymais susijusiems svarbiems aspektams. Be reguliariai rengiamų SIS-VIS komiteto posėdžių, vyksta komiteto darbo grupių posėdžiai ir praktiniai seminarai, kuriuose dalyvauja valstybių narių ekspertai ir kuriuose aptariami išsamūs techniniai klausimai. Paprastai šiuose posėdžiuose sprendžiami su konkrečiomis projekto užduotimis susiję klausimai: · Bandymų patariamoji grupė (angl. TAG) SIS-VIS komitetui teikia nuomonę dėl bandymų organizavimo, atlikimo ir rezultatų aiškinimo. Per ataskaitinį laikotarpį surengti 23 šios grupės posėdžiai. · Keitinių valdymo komitetas konsultuoja problemų, apie kurias pranešta, klasifikavimo, kvalifikavimo ir jų sprendimo galimo poveikio klausimais. Dėl didelio darbo krūvio dedant pastangas susitarti dėl centrinės sistemos atnaujintų techninių specifikacijų 2010–2011 m. ir po to nustatant reikalavimus, ataskaitiniu laikotarpiu neįvyko nė vieno oficialaus šios darbo grupės, kuri taip pat teikia ataskaitas SIS-VIS komitetui, posėdžio. Be to, per šį laikotarpį nebuvo surengta nė vieno perėjimo į SIS II praktinio seminaro ar posėdžio. 3.2.3. Planavimas ir koordinavimas nacionaliniu lygmeniu Darbo grupės, kurią sudaro valstybių narių nacionalinių projektų vadovai (angl. NPM) užduotis – teikti konsultacijas Komisijos projekto grupei. Nacionalinių projektų vadovų posėdžių tikslas – spręsti išsamaus planavimo, rizikos ir veiklos, vykdomos tiek centrinio, tiek nacionalinių projektų lygmenimis, klausimus. Šiuo ataskaitiniu laikotarpiu surengti keturi nacionalinių projektų vadovų posėdžiai. 3.2.4. Taryba Per posėdžius Taryboje vyravo pozityvi atmosfera ir buvo noriai bendradarbiaujama. Atsižvelgiant į labai techninį projekto pobūdį, Komisija ypatingą dėmesį skyrė skaidrumui, pavyzdžiui, 2011 m. lapkričio mėn. ji pateikė išsamų raštą Tarybai pirmininkaujančiai valstybei narei. Klausimus, kuriuos valstybės narės prašė išsamiau paaiškinti, Komisija aptarė dvišaliuose susitikimuose, siekdama užtikrinti tarpusavio supratimą. Šio tikslo buvo siekiama ir Tarybos SIS II darbo grupėje (Komisija yra jos narė), kuri Tarybai teikia valstybių narių pasirengimo apžvagą. Be to, valstybės narės pripažįsta, kad reikia persvarstyti pagrindinius techninius dokumentus dėl keitimosi duomenimis tarp SIRENE biurų ir sukurti SIRENE funkcinių bandymų planavimo ir valdymo struktūrą. Atitinkamai buvo sukurtos ad hoc grupės ir Komisija buvo pakviesta dalyvauti šių abiejų organų veikloje. Atsižvelgdama į Tarybos išvadas ir į visų projekto šalių pageidavimą išlaikyti visišką skaidrumą, Komisija reguliariai informuoja Tarybą apie bendro SIS II tvarkaraščio įgyvendinimą ir su centriniu projektu susijusias išlaidas. Komisija dalyvauja Tarybos parengiamųjų organų, atsakingų už Šengeno informacinę sistemą, posėdžiuose ir kiekviename Ministrų Tarybos posėdyje, į kurio darbotvarkę įtraukti su SIS II susiję klausimai. Komisija pateikė ataskaitas dėl dabartinės su SIS II projektu susijusios padėties ir numatė tolesnius veiksmus. Komisija su projektu susijusį darbą nacionaliniu lygmeniu dirbantiems kolegoms kiekvieną savaitę išplatina trumpą ataskaitą, kurioje pateikiama techninių pokyčių santrauka. 3.2.5. Europos Parlamentas 2011 m. pabaigoje Europos Parlamentas nusprendė atidėti į rezervą dalį ES bendrajame biudžete SIS II projektams numatytų asignavimų. Komisija nuolat informuoja Europos Parlamentą apie SIS II įgyvendinimo pažangą. Be to, kad Komisija įgyvendina ataskaitų teikimo pareigas, nustatytas SIS II teisės aktuose[9], ji teikė Europos Parlamentui papildomos informacijos finansiniais, sutarčių ir tvarkaraščio klausimais, taip pat informacijos apie projekto pažangą, atsižvelgiant į SIS II rezervo asignavimų panaudojimą 2011 m. Galiausiai Komisija atsakė į septynis Europos Parlamento užduotus su SIS susijusius klausimus. 4. Kito ataskaitinio laikotarpio prioritetai Kitu ataskaitiniu laikotarpiu, 2012 m. sausio mėn.–birželio mėn. pabaiga, daugiausia bus dirbama šiose septyniose svarbiausiose veiklos srityse: · išplėstinių atitikties bandymų nacionaliniu lygmeniu užbaigimas; · centrinės sistemos parengiamųjų bandymų, kuriuose dalyvauja valstybės narės, užbaigimas; · pasirengimas pirminiams sistemos tinkamumo bandymams ir jų atlikimas; · pasirengimas antrojo etapo bandymams ir jų atlikimas; · pasirengimas išsamiam bandymui; · bandomasis projektas, susijęs su saugumu ir pasirengimu vėlesniems bandymams ir auditui; · SIS II SIRENE pašto perdavimo funkcijos įdiegimas, rengiantis valstybių narių papildomos informacijos bandymui. 5. Išvados Kaip tikėtasi, atliekant intensyvius bandymus buvo nustatyta tiek su centrine, tiek su nacionalinėmis sistemomis susijusių problemų, kurios turėjo būti išspręstos. Tačiau bendradarbiaujant ir pragmatiškai dirbant šios problemos buvo išnagrinėtos ir išspręstos, todėl SIS II projektas toliau vykdomas laiku. Šie veiksmai yra įvairių svarbių bandymų, kurie turi būti atlikti 2012 m., būtent: pirminių sistemos tinkamumo bandymų, antrojo etapo bandymo ir išsamaus bandymo, pagrindas. Nacionaliniu lygmeniu 2012 m. pirmąjį pusmetį valstybės narės ir toliau turės užtikrinti galimybę naudotis nauja SIRENE pašto perdavimo funkcija atliekant keitimosi papildoma informacija tarp valstybių narių bandymą. Komisija ir valstybės narės turi toliau dirbti kartu, siekdamos užtikrinti, kad SIS II atitiktų saugumo audito, kuris turi būti atliktas 2012 m. vasarą, reikalavimus. Galiausiai, atsižvelgiant į jau atliktų keitiklio bandymų rezultatus, bus toliau rengiamasi perėjimui iš SIS 1+ į SIS II. I priedas SIS-VIS komiteto (SIS II) ir darbo grupės posėdžiai Ataskaitiniu laikotarpiu vykę posėdžiai 2011 M. LIEPOS MĖN. 12, 19, 25 d. || SIS II bendro projekto valdyba 18 d. || Perėjimo į SIS II praktinis seminaras 26 d. || SIS II nacionalinių projektų vadovų posėdis 26 d. || SIS-VIS komitetas (SIS II techninės sudėties posėdis) 11 d. || SIS II bandymų strategijos praktinis seminaras 4, 18, 25 d. || SIS II bandymų patariamosios grupės posėdis (Bandymų patariamoji grupė) 2011 M. RUGPJŪČIO MĖN. 2, 9, 22 d. || SIS II bendro projekto valdyba 23 d. || SIS II nacionalinių projektų vadovų posėdis 23 d. || SIS-VIS komitetas (SIS II techninės sudėties posėdis) 1, 15, 22 d. || SIS II bandymų patariamosios grupės posėdis (Bandymų patariamoji grupė) 2011 M. RUGSĖJO MĖN. 2, 9, 16, 22, 30 d. || SIS II bendro projekto valdyba 23 d. || SIS-VIS komitetas (SIS II techninės sudėties posėdis) 23 d. || SIS II nacionalinių projektų vadovų posėdis 29 d. || SIS II bandymų patariamosios grupės posėdis (Bandymų patariamoji grupė) 22 d. || SIS II (išplėstinio) atitikties bandymo aprašo praktinis seminaras 24 d. || Perėjimo į SIS II praktinis seminaras 2011 M. SPALIO MĖN. 6, 13, 27 d. || SIS II bendro projekto valdyba 5, 12, 19, 26 d. || SIS II bandymų patariamosios grupės posėdis (Bandymų patariamoji grupė) 2011 M. LAPKRIČIO MĖN. 10, 18, 24 d. || SIS II bendro projekto valdyba 25 d. || SIS-VIS komitetas (SIS II techninės sudėties posėdis) 25 d. || SIS II nacionalinių projektų vadovų posėdis 17 d. || Perėjimo į SIS II posėdis 12, 17, 24, 31 d. || SIS II bandymų patariamosios grupės posėdis (Bandymų patariamoji grupė) 2011 M. GRUODŽIO MĖN. 1, 8, 15, 28 d. || SIS II bendro projekto valdyba 23 d. || SIS II išplėstinio atitikties bandymo praktinis seminaras 29 d. || SIS-VIS komitetas (SIS II techninės sudėties posėdis) 29 d. || SIS II nacionalinių projektų vadovų posėdis 7, 14, 21 d. || SIS II bandymų patariamosios grupės posėdis (Bandymų patariamoji grupė) SIS-VIS komiteto (SIS II) ir darbo grupės posėdžiai b) preliminariai suplanuoti kito ataskaitinio laikotarpio posėdžiai 2012 M. SAUSIO MĖN. 6, 12, 19, 27 d. || SIS II bendro projekto valdyba 20 d. || SIS-VIS komitetas (SIS II techninės sudėties posėdis) 20 d. || SIS II nacionalinių projektų vadovų posėdis 5, 12, 19, 26 d. || SIS II bandymų patariamosios grupės posėdis (Bandymų patariamoji grupė) 14 d. || SIS II M2 pasirengimo bandymui posėdis 2012 M. VASARIO MĖN. 10, 23 d. || SIS II bendro projekto valdyba 2, 9, 16, 23, 30 d. || SIS II bandymų patariamosios grupės posėdis (Bandymų patariamoji grupė) 2012 M. KOVO MĖN. 7, 14, 21, 28 d. || SIS II bendro projekto valdyba 21 d. || SIS-VIS komitetas (SIS II techninės sudėties posėdis) 21 d. || SIS II nacionalinių projektų vadovų posėdis 6, 13, 20, 27 d. || SIS II bandymų patariamosios grupės posėdis (Bandymų patariamoji grupė) 2012 M. BALANDŽIO MĖN. 5, 19, 26 d. || SIS II bendro projekto valdyba 24 d. || SIS-VIS komitetas (SIS II techninės sudėties posėdis) 24 d. || SIS II nacionalinių projektų vadovų posėdis 4, 11, 18, 25 d. || SIS II bandymų patariamosios grupės posėdis (Bandymų patariamoji grupė) 2012 M. GEGUŽĖS MĖN. 9, 16, 23 d. || SIS II bendro projekto valdyba 23 d. || SIS-VIS komitetas (SIS II techninės sudėties posėdis) 23 d. || SIS II nacionalinių projektų vadovų posėdis 8, 15, 22, 29 d. || SIS II bandymų patariamosios grupės posėdis (Bandymų patariamoji grupė) 2012 M. BIRŽELIO MĖN. 7, 14, 21 d. || SIS II bendro projekto valdyba 21 d. || SIS-VIS komitetas (SIS II techninės sudėties posėdis) 21 d. || SIS II nacionalinių projektų vadovų posėdis 6, 13, 20 d. || SIS II bandymų patariamosios grupės posėdis (Bandymų patariamoji grupė) [1] 2008 m. spalio 24 d. Tarybos reglamentas (EB) Nr. 1104/2008 dėl perėjimo iš Šengeno informacinės sistemos (SIS 1+) į antrosios kartos Šengeno informacinę sistemą (SIS II) (OL L 299, 2008 11 8, p. 1). [2] 2008 m. spalio 24 d. Tarybos sprendimas 2008/1104/TVR dėl perėjimo iš Šengeno informacinės sistemos (SIS 1+) į antrosios kartos Šengeno informacinę sistemą (SIS II) (OL L 299, 2008 11 8, p. 1). [3] Tarybos reglamento (EB) Nr. 1104/2008 ir Tarybos sprendimo 2008/839/TVR bendras 8 straipsnis. [4] 2008 m. spalio 24 d. Tarybos reglamento (EB) Nr. 1104/2008 ir 2008 m. spalio 24 d. Tarybos sprendimo 2008/839/TVR bendro 10 straipsnio 3 dalis. [5] Tarybos reglamento (EB) Nr. 1104/2008 ir Tarybos sprendimo 2008/839/TVR bendro 9 straipsnio 1 dalis. [6] 2006 m. gruodžio 20 d. Europos Parlamento ir Tarybos reglamento (EB) Nr. 1987/2006 dėl antrosios kartos Šengeno informacinės sistemos (SIS II) sukūrimo, veikimo ir naudojimo (OL L 381, 2006 12 28, p. 4) ir 2007 m. birželio 12 d. Tarybos sprendimo 2007/533/TVR dėl antrosios kartos Šengeno informacinės sistemos (SIS II) sukūrimo, veikimo ir naudojimo (OL L 205, 2007 8 7, p. 63) bendras 4 straipsnis. [7] 2011 m. spalio 25 d. Europos Parlamento ir Tarybos reglamentas (ES) Nr. 1077/2011, kuriuo įsteigiama Europos didelės apimties IT sistemų laisvės, saugumo ir teisingumo erdvėje operacijų valdymo agentūra (OL L 286, 2011 11 1, p. 1). [8] 2010 m. birželio 3 d. Tarybos reglamentas (ES) Nr. 541/2010, kuriuo iš dalies keičiamas Reglamentas (EB) Nr. 1104/2008 dėl perėjimo iš Šengeno informacinės sistemos (SIS 1+) į antrosios kartos Šengeno informacinę sistemą (SIS II) (OL L 155, 2010 6 22, p. 19) ir 2010 m. birželio 3 d. Tarybos reglamentas (ES) Nr. 542/2010, kuriuo iš dalies keičiamas Sprendimas 2008/839/TVR dėl perėjimo iš Šengeno informacinės sistemos (SIS 1+) į antrosios kartos Šengeno informacinę sistemą (SIS II) (OL L 155, 2010 6 22, p. 23), kuriuo į perėjimo teisės aktus įtraukiamas 17a straipsnis. [9] Tarybos reglamento (EB) Nr. 1104/2008 ir Tarybos sprendimo 2008/839/TVR bendras 18 straipsnis.